
RUGĂCIUNE INTRODUCTIVĂ

Pr.: În numele Tatălui şi al Fiului şi al Sfântului Duh.

T: Amin.

Pr.:   Faţa ta o căutăm, Doamne.

T: Atrage-ne pe toţi la tine.

Pr. : «Vor privi la cel pe care l-au străpuns ».

T: Fă ca să rămânem astăzi în acest Cuvânt al tău. Fă ca astăzi şi întotdeauna să considerăm totul ca o pierdere faţă de cunoaşterea « chipului  tău sfânt ».

1.ISUS ÎN GETSEMANI

Ne închinăm ţie, Cristoase şi te binecuvântăm.

Căci prin sfânta ta cruce ai răscumpărat lumea.
Lect. I: «Şi, mergând puţin mai încolo, a căzut cu faţa la pământ, spunând: «Tată! Dacă este posibil, să treacă de la mine potirul acesta. Dar nu cum vreau eu, ci cum vrei tu ... Iată, a venit ceasul şi Fiul Omului este dat pe mâna păcătoşilor!»

Lect.II: Perfecţiunea constă în a face voinţa sa ... Isus mă învaţă să fac totul din iubire, să nu-i refuz nimic, să fiu mulţumită când îmi oferă o ocazie de a-i dovedi că îl iubesc, dar toate acestea se petrec în pace, în abandon; Isus e cel care face totul, în timp ce eu nu fac nimic. Isus a spus: Tată, îndepărtează de la mine acest potir: dorinţele mele de martiriu sunt o nimica toată; ceea ce îi place lui e să mă vadă iubind micimea şi sărăcia mea, este speranţa oarbă pe care o am în milostivirea sa. Cu cât suntem mai neputincioşi, cu atât suntem mai deschişi iubirii sale transformatoare. Singura dorinţă de a fi victimă ajunge, dar e necesar să consimţim a rămâne săraci şi fără putere. Să iubim micimea noastră, iar Isus va veni să ne caute. Nimic altceva decât încrederea trebuie să ne conducă la iubire. Întrucât vedem calea, să alergăm împreună! (L 142.176).

T: Vreau să-ţi dau totul ţie, Isuse. Tu vrei ca totul să-ţi aparţină. Ei bine, totul îţi va aprţine, totul! Aş vrea să te iubesc atât de mult, să te iubesc cum n-ai mai fost încă iubit. Isuse, singura mea dorinţă este să fac voinţa ta întotdeauna. Isuse, nu-ţi cer decât iubirea infinită fără vreo altă limită decât pe tine... iubirea care să nu mai fie eu, dar tu. Amin.
Sfântă Maica Domnului,  întipăreşte tu în noi rănile sale dureroase. 

2. ISUS TRĂDAT DE IUDA

Ne închinăm Ţie …
Lect. I : A venit Iuda, unul dintre cei doisprezece şi, împreună cu el o mulţime mare cu săbii şi ciomege, din partea arhiereilor şi a bătrânilor poporului, iar trădătorul lui le dăduse un semn spunând: «Cel pe care îl voi săruta, acela este; prindeţi-l!» S-a apropiat îndată de Isus şi i-a zis. „Bucură-te, rabbi! Şi l-a sărutat. Dar Isus i-a spus: „Prietene, pentru aceasta ai venit!” 

Lect. II: Mă bucurasem până atunci de o credinţă atât de vie încât nu puteam crede că erau nelegiuiţi care să nu aibă credinţa. În zilele Paştelui, Isus m-a făcut să înţeleg că există într-adevăr suflete fără credinţă. A permis ca sufletul să-mi fie invadat de întunericul cel mai adânc. Întunericul n-a înţeles că acel Rege divin era lumina lumii. Dar, Doamne, fiica ta îţi cere iertare pentru fraţii ei, ea îndrăzneşte să spună în numele ei propriu şi al fraţilor ei: «Ai milă de noi, Doamne, căci suntem sărmani păcătoşi!». Doamne, trimite-ne înapoi îndreptăţiţi (MA 276.277).

T: Doamne Isuse, simt în inima mea dorinţe imense şi îţi cer cu atâta încredere să vii să iei în stăpânire sufletul meu. Vreau să te consolez pentru nerecunoştinţa celor răi şi te implor să-mi iei libertatea de a-ţi displăcea. Dacă vreodată voi cădea din slăbiciunea mea, privirea ta să-mi purifice îndată inima consumând toate imperfecţiunile mele, aşa cum focul transformă orice lucru în el însuşi. Amin.
Sfântă Maica Domnului …
3. ISUS RENEGAT DE PETRU

Ne închinăm ţie ... 
Lect. I: S-au apropiat cei care erau acolo şi i-au zis lui Petru: „Într-adevăr, şi tu eşti dintre ei, pentru că şi accentul tău te trădează”. Atunci a început să se blesteme şi să jure: Nu-l cunosc pe omul acela”. Şi, îndată a cântat cocoşul. Atunci şi-a amintit Petru de cuvântul lui Isus care îi spusese: „Înainte de a cânta cocoşul, de trei ori mă vei renega”. Şi ieşind afară a plâns amar.(Mt 26, 73-75) 

Lect. II: Necontenit îi spun bunului Dumnezeu: apără-mă de nenorocirea de a fi infidel. Dacă, spre exemplu, mi-aş spune mie însămi: am dobândit această virtute, sunt sigură că o pot practica, şi apoi m-aş sprijini pe propriile puteri, risc de a cădea în prăpastie. Înţeleg bine că Petru a căzut! Se sprijinea pe sine însuşi în loc de a se sprijini pe puterea lui Dumnezeu. Sunt sigură că Domnul nostru voia să-l facă să înţeleagă neputinţa lui, şi că, trebuind să conducă întreaga Biserică, plină de păcătoşi, era necesar ca el să experimenteze asupra lui însuşi ceea ce omul reuşeşte să facă fără ajutorul divin. Înainte de căderea sa, Domnul nostru i-a zis: Când te vei întoarce, întăreşte pe fraţii tăi, adică: arată-le neputinţa forţelor umane, pentru că ai experimentat-o tu însuţi (NV 7 a).

T: Ceea ce îţi place ţie, Isuse, este să mă vezi iubind micimea şi sărăcia mea: ţie îţi place speranţa oarbă în milostivirea ta: iar aceasta este comoara mea. Pentru a te iubi, cu cât suntem mai neputincioşi cu atât suntem mai înclinaţi spre iubirea ta consumatoare şi transformatoare. Isuse, toate sufletele neputincioase şi imperfecte simt ceea ce simt eu, cea mai mică dintre ele: să consimţim a rămâne neputincioşi şi lipsiţi de forţă, şi să ne încredem şi să ne abandonăm ţie. Amin.
Sfântă Maica Domnului ...

4. ISUS ÎNAINTEA SINEDRIULUI

Ne închinăm ţie ... 
Lect. I: Arhiereii şi tot Sinedriul căutau o mărturie falsă împotriva lui Isus ca să-l condamne la moarte. Dar Isus tăcea. Atunci marele preot i-a zis: „Te conjur pe Dumnezeul cel viu să ne spui dacă tu eşti Cristos, Fiul lui Dumnezeu”. Isus i-a răspuns: „Tu ai zis. Ba, vă spun: de acum îl veţi vedea pe Fiul Omului şezând la dreapta puterii şi venind pe norii cerului”. Atunci marele preot şi-a sfâşiat hainele şi a spus: „A rostit o blasfemie. Ce nevoie mai avem de martori? Iată, acum aţi auzit blasfemia. Cum vi se pare? I-au răspuns. „Este vrednic de moarte!”  
Lect. II: Vedem în Evanghelie că „poporul era extaziat când Isus vorbea”. Isus căuta să facă sufletele puternice pentru ziua încercării. Dar cât de mic fu numărul prietenilor Domnului nostru când tăcea înaintea judecătorilor săi! Ce melodie pentru inima mea acea tăcere a lui Isus! El s-a făcut sărac pentru ca în ziua judecăţii să ne poată face să auzim aceste cuvinte: „Veniţi, binecuvântaţi, căci am fost în închisoare iar voi m-aţi ajutat”. Dacă Isus ar fi voit să se arate cu darurile sale inefabile, fără îndoială nici un singur suflet nu l-ar fi respins. Dar el nu vrea ca noi să-l iubim pentru darurile sale. El însuşi trebuie să fie răsplata noastră. „Vreţi să învăţaţi ceva care să vă fie de folos? – spune Imitaţiunea lui Cristos – să iubiţi a fi ignoraţi şi socotiţi de nimic”. Câtă pace dă sufletului aceste cuvinte! Trebuie să ne asemuim cu Isus al cărui chip era ascuns (L 124).

T: Te implor, Isuse, să mă chemi din nou la umilinţă de fiecare dată când vreau să mă ridic deasupra altora. Vreau să mă pun pe ultimul rând şi să împărtăşesc umilinţele tale, ca să am parte cu tine în împărăţia cerurilor. Amin.
Sfântă Maica Domnului ...
5. ISUS ÎN FAŢA LUI PILAT

Ne închinăm ţie ... 
Lect. I: Pilat i-a zis: „Aşadar, eşti rege?” Isus i-a răspuns: „Tu spui că eu sunt rege. Eu pentru aceasta m-am născut şi pentru aceasta am venit în lume, ca să dau mărturie despre adevăr. Oricine este din adevăr ascultă glasul meu. Pilat i-a zis: „Ce este adevărul?” După ce a spus aceasta, a ieşit din nou la iudei şi le-a zis: „Eu nu găsesc în el nici o vină. Dar este un obicei la voi ca de Paşti să vă eliberez pe cineva; vreţi să vi-l eliberez pe regele iudeilor?” Atunci au strigat din nou spunând: „Nu pe acesta, ci pe Baraba!” (In 18, 37-40). 

Lect. II: Inima mea e plină de voinţa lui Dumnezeu. Rămân mereu, în adânc, într-o pace profundă pe care nimic nu o poate tulbura. Nu am făcut niciodată ca Pilat care a refuzat să asculte adevărul. I-am spus întotdeauna Domnului: Dumnezeul meu, vreau atât de mult să te ascult, te implor, răspunde-mi când îţi spun cu simplitate: ce este adevărul? Fă-mă să văd lucrurile aşa cum sunt, ca nimic să nu mă amăgească. Nu i-am dat niciodată altceva decât iubire bunului Dumnezeu, îmi va da înapoi iubire. Iar noi care alergăm pe calea iubirii, nu trebuie să ne gândim la ce se poate întâmpla dureros în viitor, căci altminteri asta înseamnă că nu avem încredere. Nu mă bucur de moarte decât fiindcă ea este expresia voinţei milostive a lui Dumnezeu faţă de mine (NV 11-27 l).

T: Isuse al meu, te iubesc, doresc să te iubesc şi cea mai mică mişcare de iubire pură îmi este mai de folos decât toate celelalte opere puse împreună. Tu o ştii, eu caut adevărul: dacă dorinţele mele ţi se par temerare, fă-le să dispară. Amin.
Sfântă Maica Domnului ...
6. ISUS AJUTAT DE SIMON DIN CIRENE
Ne închinăm ţie ... 
Lect. I: Atunci soldaţii procuratorului l-au adus pe Isus în pretoriu şi au adunat în jurul lui toată cohorta, şi, după ce l-au dezbrăcat, l-au acoperit cu o mantie purpurie. Împletind o coroană de spini, i-au pus-o pe cap, iar în mâna dreaptă o trestie şi, îngenunchind, îşi băteau joc de el spunând: „Bucură-te, rege al iudeilor!” După ce şi-au bătut joc de el, l-au dezbrăcat de mantie şi l-au îmbrăcat cu hainele lui. Apoi l-au dus ca să-l răstignească. În timp ce ieşeau, au găsit un om din Cirene cu numele de Simon. Pe acesta l-au constrâns să-i ducă crucea (Mt 27, 27-29.31-32).

Lect. II: Am primit harul de a înţelege mai mult ca oricând cât de mult doreşte Isus să fie iubit. Dumnezeul meu, iubirea ta milostivă din toate părţile este desconsiderată, respinsă; inimile cărora voieşti să le-o dăruieşti cu prisosinţă se întorc spre creaturi în loc să se arunce în braţele tale şi să accepte iubirea ta infinită. Cred că dacă ai găsi suflete care să se ofere ca victime de jertfă iubirii tale, tu le-ai consuma rapid, cred că ai fi fericit de a nu-ţi stăvili valurile de infinită tandreţe care sunt în tine. Cât de mult doreşte iubirea ta milostivă să incendieze sufletele, aşa încât milostivirea ta să se înalţe până la cer! Isuse al meu! să fiu eu această victimă fericită (MA 238).  

T: Isuse, pentru a trăi într-un act de perfectă iubire, mă ofer ca victimă de jertfă iubirii tale milostive, implorându-te să mă consumi neîncetat, lăsând să se reverse din inima mea valurile de infinită tandreţe ce sunt în inima ta, şi astfel eu să pot deveni martiră a iubirii tale. Amin.
Sfântă Maica Domnului ...
7. ISUS ÎNTÂLNEŞTE FEMEILE DIN IERUSALIM
Ne închinăm ţie ... 
Lect. I: Îl urma o mare mulţime de popor şi de femei care-şi băteau pieptul şi-l plângeau. Întorcându-se către ele, Isus le-a spus: „Fiice ale Ierusalimului, nu mă plângeţi pe mine, ci mai degrabă plângeţi-vă pe voi şi pe copiii voştri. Căci, iată, vor veni zile în care veţi spune: „Fericite cele sterile, cele care niciodată n-au născut şi pieptul care n-a alăptat!” Atunci veţi începe să spuneţi munţilor: Cădeţi peste noi! şi colinelor: Acoperiţi-ne! Căci dacă aşa fac cu lemnul cel verde, ce se va întâmpla cu cel uscat? (Lc 23, 27-31).

Lect. II: Recunosc că fără Isus aş fi putut să cad mai jos decât sfânta Magdalena, pentru că m-a iertat mai dinainte, împiedicându-mă să cad. Eu sunt obiectul iubirii prevăzătoare a unui Tată care nu a trimis Cuvântul spre a-i răscumpăra pe cei drepţi, dar pe cei păcătoşi. El vrea ca eu să-l iubesc pentru că mi-a iertat deja nu mult, ci totul. Nu a aşteptat ca eu să-l iubesc mult, ca sfânta Magdalena, ci a voit ca să ştiu că m-a iubit cu o iubire de inefabilă previziune pentru ca acum eu să-l iubesc pe el la nebunie! (MA 120).

T: Sunt doar incapabilă şi neputincioasă, Doamne Isuse, şi totuşi însăşi neputinţa mea îmi dă curajul să mă ofer ca victimă iubirii tale. Te implor: coboară privirea ta divină peste un mare număr de mici suflete ca mine. Dacă ai găsi unul mai neputincios, mai mic decât al meu, desigur te-ai complăcea de a-l copleşi cu favoruri şi mai mari, dacă s-ar abandona cu încredere deplină în milostivirea ta infinită. Aşa o simt. Amin.  
Sfântă Maica Domnului ... 
8. ISUS E DEZBRĂCAT DE HAINE
Ne închinăm ţie ... 
Lect. I: După ce soldaţii l-au răstignit pe Isus, au luat hainele lui şi au făcut patru părţi, fiecărui soldat o parte, şi tunica. Însă tunica era fără cusătură, ţesută dintr-o bucată, de sus până jos; aşadar au zis unii către alţii: „Să nu o rupem, ci să tragem la sorţi pentru ea, a cui să fie”. Aceasta ca să se împlinească Scriptura: Au împărţit între ei hainele mele şi pentru tunica mea au aruncat zaruri. Soldaţii au făcut toate acestea. (In 19, 23-24).
Lect. II: Amintindu-mi că „iubirea acoperă o mulţime de păcate”, extrag din această mină fecundă pe care Isus a deschis-o înaintea mea. În Evanghelie Isus explică în ce constă a sa „poruncă nouă”. El spune: Iubiţi pe duşmanii voştri, rugaţi-vă pentru cei care vă persecută”. Dar nu ajunge să iubeşti, trebuie să o dovedeşti. Iată ce mă mai învaţă Isus: „Daţi orişicui vă cere”... Dacă e greu să dăm orişicui cere, e şi mai greu să lăsăm a ni se lua ceea ce ne aparţine. A lăsa propria mantie, înseamnă, pare-mi-se, a renunţa la ultimele drepturi, a mă considera ca sclava celorlalţi: dacă îmi iau un lucru de care mă folosesc, nu trebuie să arăt că o regret, ci din contra să mă arăt fericită că am fost debarasată de el.

T: Isuse, numai tu eşti: tot restul nu este. Eu mă voi uita pe mine însumi, mă voi deposeda de mine. Voi mortifica amorul propriu, pentru că aceasta îmi va aduce un mai mare avantaj decât orice altă pocăinţă pe care aş alege-o.

Isuse cu inima blândă şi smerită, fă inima mea asemenea cu inima ta. Amin.
Sfântă Maica Domnului ...
9. ISUS ESTE RĂSTIGNIT

Ne închinăm ţie ... 
Lect. I: L-au răstignit pe el şi împreună cu el alţi doi, de o parte şi de alta, iar Isus în mijloc. Pilat a scris şi o inscripţie şi a pus-o pe cruce. Era scris: „Isus Nazarineanul, regele iudeilor”. După acestea, văzând că toate s-au împlint, ca să se împlinească Scriptura, Isus a zis: „Mi-e sete”. Era acolo un vas plin cu oţet. Atunci ei au pus în isop un burete îmbibat cu oţet şi i l-au apropiat de gură (In 19, 18-19.28-29).    

Lect. II: Hotărâi să mă ţin în spirit la picioarele crucii ca să primesc roua divină, înţelegând că trebuia, în continuare, să o răspândesc asupra sufletelor... Strigătul lui Isus pe cruce îmi răsuna continuu în inmă: „Mi-e sete!”. Mă simţii eu însămi devorată de setea de suflete... Ştiu însă că Domnul e infinit de drept. Tocmai pentru că e drept, „el e plin de compasiune şi de blândeţe, lent în a pedepsi şi bogat în milostivire. Căci cunoaşte fragilitatea noastră. El îşi aminteşte că nu suntem decât praf.”. Iată ce cred despre dreptatea lui Dumnezeu. Viaţa mea e făcută toată din încredere şi din iubire şi nu înţeleg sufletele care se tem de un atât de iubitor Prieten (MA 134; L 202). 
T: Îţi mulţumesc, Isuse, pentru toate harurile pe care mi le-ai acordat, în special, pentru că m-ai făcut să parcurg căi de purificare şi pentru creuzetul suferinţei. Voi fi fericit să te văd, Domnul meu, înfăţişându-te în ziua finală, cu sceptrul crucii. Pentru că ai binevoit să-mi dai ca moştenire această cruce preţioasă, sper să devin asemenea ţie. Amin.
Sfântă Maica Domnului ...
10. ISUS ŞI TÂLHARUL CEL BUN

Ne închinăm ţie ... 
Lect. I : Unul dintre răufăcătorii răstigniţi îl insulta, spunând: „Oare nu eşti tu Cristos? Salvează-te pe tine şi pe noi!” Dar celălalt, mustrându-l, i-a răspuns: Nu te temi de Dumnezeu, tu care suferi aceeaşi condamnare? Noi pe drept am primit ceea ce meritam pentru faptele noastre; dar el n-a făcut nici un rău”. Şi spunea: „Isuse, aminteşte-ţi de mine când vei intra în împărăţia ta!” Iar el i-a spus: „Adevăr îţi spun, astăzi vei fi cu mine în paradis!”(Lc 23, 39-43).       

Lect. II: După atâtea haruri, nu pot să cânt cu psalmistul că Domnul este bun, că milostivirea lui este veşnică? Înţeleg că nu toate sufletele se pot asemăna. Mie mi-a dat milostivirea sa infinită, şi prin ea contemplu perfecţiunile divine. Atunci aceeaşi dreptate divină mi se pare înveşmântată în iubire. Ce bucurie să mă gândesc că bunul Dumnezeu este drept, adică ţine cont de neputinţele noastre, că el cunoaşte perfect fragilitatea naturii noastre. Aşadar, de ce lucru să-mi fie frică? (MA 237). 
T: Isuse, în loc să procedez ca fariseul, repet cu deplină încredere smerita rugăciune a vameşului. Mai cu seamă imit cmportamentul Magdalenei, îndrăzneala ei plină de iubire care cucereşte inima ta şi o seduce pe a mea. Da, o simt: chiar dacă aş avea pe conştiinţă toate păcatele care se pot comite, m-aş arunca la fel în braţele tale, Isuse, cu inima frântă de căinţă, pentru că ştiu cât îl iubeşti pe acela care se întoarce la tine. Amin. 

Sfântă Maica Domnului ... 
11. MAMA ŞI UCENICUL IUBIT

Ne închinăm ţie ... 
Lect. I: Lângă crucea lui Isus, stăteau mama lui Isus şi sora mamei lui, Maria a lui Cleopa, şi Maria Magdalena. Aşadar, văzând Isus că stătea acolo mama lui şi discipolul pe care îl iubea, i-a spus mamei: „Femeie, iată-l pe fiul tău!” Apoi, i-a spus discipolului: „Iat-o pe mama ta!” Şi, din ceasul acela, discipolul a luat-o acasă la el (in 19, 25-27).
Lect. II: De când mi-a fost dat, şi mie, să înţeleg iubirea Inimii lui Isus, mărturisesc că iubirea a alungat din inima mea orice teamă! „Sunt multe locuri în casa Tatălui meu”. Isus a spus-o iar eu urmez calea ce mi-a fost trasată de el. Trebuie să mă suport exact aşa cu imperfecţiunile mele, ba mai mult, vreau să încerc o cale nouă. „Dacă este cineva foarte mic, să vină la mine”. Aşadar am venit gândindu-mă că am găsit ceea ce căutam... Am înţeles că Biserica are o inimă, şi că această inimă arde de iubire. Am înţeles că iubirea cuprinde în ea toate vocaţiile, că iubirea e totul, că ea îmbrăţişează toate timpurile. Da, am găsit locul meu în Biserică. În inima Bisericii, mama mea, eu voi fi iubirea! (MA 254.271; L 220). 

T: Isuse, doresc să te iubesc şi să fac să fii iubit, să lucrez pentru glorificarea sfintei Biserici, salvând sufletele care sunt pe pământ. Doresc să împlinesc în chip desăvârşit voinţa ta. Într-un cuvânt, doresc să fiu sfânt, dar simt neputinţa mea şi îţi cer, Dumnezeul meu, să fii tu însuţi sfinţenia mea. Amin.
Sfântă Maica Domnului ... 
12. ISUS MOARE PE CRUCE

Ne închinăm ţie ... 
Lect. I: Isus a spus: „S-a împlinit!” Şi, plecându-şi capul, şi-a dat duhul. Întrucât era ziua Pregătirii, ca să nu rămână trupurile pe cruce sâmbăta – pentru că acea sâmbătă era zi mare – iudeii i-au cerut lui Pilat să le zdrobească fluierele picioarelor şi să-i ia de acolo. Atunci, au venit soldaţii, au zdrobit fluierele picioarelor celui dintâi şi ale celuilalt care era răstignit cu el. Dar când au venit la Isus şi au văzut că deja murise, nu i-au zdrobit fluierele picioarelor, ci unul dintre soldaţi i-a străpuns coasta cu o suliţă şi îndată a ieşit sânge şi apă. Cel care a văzut a dat mărturie şi mărturia lui este adevărată; el ştie că spune adevărul ca să credeţi şi voi (In 19, 30-35).
Lect. II: Dacă tu eşti nimic, nu uita că Isus e totul. Aşadar trebuie să pierzi micul tău nimic în totul infinit al său şi să nu te mai gândeşti decât la acest tot unicul vrednic de iubire... Nu trebuie să doreşti nici măcar să vezi rodul eforturilor tale. Mica Tereza e slabă, atât de slabă, dar Isus se complace să o înveţe, ca pe sf. Paul, ştiinţa de a se mândri cu infirmităţile sale. Isus arde de iubire pentru noi. Priveşte chipul său adorabil! Priveşte-l pe Isus în faţă şi vei vedea ce mult ne iubeşte! (L 87).

T: Isuse, Domnul meu, în seara acestei vieţi, voi apărea înaintea ta cu mâinile goale, căci nu îţi cer să numeri operele mele. Toate dreptăţile noastre sunt pătate în ochii tăi. De aceea vreau să mă înveşmântezi în dreptatea ta şi să primesc de la iubirea ta ca să fii al meu pe vecie. Amin.
Sfântă Maica Domnului
13. ISUS ESTE COBORÂT DE PE CRUCE

Ne închinăm ţie ... 
Lect. I: După acestea, Iosif din Arimateea, care era discipol al lui Isus, dar în ascuns, de frica iudeilor, l-a rugat pe Pilat să-l lase să ia trupul lui Isus. Pilat i-a permis. Atunci, a venit şi a luat trupul lui Isus. A venit şi Nicodim, cel care fusese mai înainte la el noaptea, şi a adus un amestec de mir şi aloe, cam de o sută de litre. Ei au luat trupul lui Isus, l-au înfăşurat în giulgiuri, cu uleiurile aromatice, după cum este obiceiul de înmormântare la evrei (In 19, 38-40).
Lect. II: Îndată Isus m-a făcut să înţeleg că pentru a ajunge la gloria adevărată nu e necesar să înfăptuieşti opere strălucite, ci să te ascunzi şi să practici virtuţile aşa ca mâna stângă să nu ştie ce face dreapta. Când nu simt nimic acela e momentul de a căuta mici ocazii, lucruri de nimic care-i plac lui Isus mai mult decât stăpânirea lumii, mai mult decât martiriul suferit eroic. Când nu mi se iveşte nicio ocazie, vreau cel puţin să-i spun de nenumărate ori că-l iubesc. Nu e un lucru greu, şi slujeşte pentru a întreţine viu focul. Lemnul nu e la îndemână când suntem în întuneric şi în ariditate, dar nu avem datoria să aruncăm în flacără firişoare de paie? E o delicateţe care îi face plăcere lui Isus, şi atunci el aruncă în foc multe lemne (MA 98; L 122). 
T: Te voi căuta, Isuse, în sărăcie şi în nimicnicie: voi rămâne cât mai departe de tot ce străluceşte, voi iubi micimea mea, voi dori să nu simt nimic. Atunci voi fi sărac în duh, iar tu vei veni să mă cauţi, cu cât voi fi mai uitat, şi mă vei transforma în flacără vie de iubire. Amin.    
Sfântă Maica Domnului ... 
14. ISUS ESTE ÎNMORMÂNTAT

Ne închinăm ţie ... 
Lect. I: În locul unde fusese răstignit Isus era o grădină, iar în grădină era un mormânt nou în care nu fusese pus nimeni, niciodată (In 19,41).

Lect. II: Cât de mult bine îi face sufletului de a lucra numai pentru Isus, exclusiv pentru el. Cât e de satisfăcută atunci inima. Micul grăunte de nisip (care sunt eu) să rămână mereu la locul lui, adică sub picioarele tuturor. Să nu se gândească nimeni la el; existenţa lui să fie, ca să zic aşa, ignorată. Grăuntele de nisip nu doreşte să fie umilit: aceasta e încă prea glorios, pentru că ar cere ca să ne ocupăm de el. Nu doreşte decât un lucru: „să fie uitat şi să nu conteze decât drept nimic”. Pentru a vedea într-o zi faţa lui Isus, sărmanul grăunte de nisip doreşte să fie dispreţuit pe pământ... Îndată vom fi în ceruri, atunci nu va mai fi pentru noi nici zi nici noapte, dar chipul lui Isus va face să domnească o lumină fără egal! (L 84). 

T: Isuse, fă ca eu să nu fiu niciodată important, pentru persoane şi pentru comunitate, şi nimeni să nu se simtă obligat a se ocupa de mine, să fiu mai curând considerat ca ceva de călcat în picioare, uitat ca un grăunte de nisip, îngropat în ochii oamenilor, dar plin de viaţa ta. Voinţa ta să se împlinească în mine în mod desăvârşit, să ajung în locul pe care tu ai mers înainte să mi-l pregăteşti. Şi iartă-mă dacă spun lucruri pe care n-ar trebui să le spun. Amin.
Sfântă Maica Domnului ... 
15. ÎNVIEREA

Ne închinăm ţie ... 
Lect. I: Îngerul a spus femeilor: „Voi nu vă temeţi! Ştiu că-l căutaţi pe Isus cel răstignit. Nu este aici căci a înviat după cum a zis; veniţi şi vedeţi locul unde a zăcut. Mergeţi în grabă şi spuneţi discipolilor lui: „A înviat din morţi şi, iată, merge înaintea voastră în Galileea” (Mt 28, 5-7).

Lect. II: Cât e de uşor a-i plăcea lui Isus: nu avem decât să-l iubim, fără a ne ocupa de noi înşine, fără a ne examina prea mult propriile defecte. Isus învaţă (pe mica lui Tereza) să joace la banca iubirii, sau mai curând nu, el e cel care joacă pentru dânsa, fără a-i spune cum face, căci asta e treaba lui şi nu a Terezei; ei îi aparţine sarcina de a se abandona, de a se dărui fără a păstra nimic pentru sine. Directorii spirituali conduc înainte în perfecţiune punând să se facă un mare număr de acte de virtute, şi au dreptate; dar directorul meu, care este Isus, nu mă învaţă să număr actele, mă învaţă să fac totul din iubire, să nu-i refuz nimic, să fiu mulţumită când îmi dă o ocazie pentru a-i demonstra că-l iubesc, dar toate acestea în pace, în abandon. Isus e cel care face totul, eu nu fac nimic (L121).    
T: Îţi cer, o Isuse, ca să mă atragi în focul iubirii tale. Simt că, cu cât mai mult îţi voi spune: „atrage-mă”, cu atât mai mult sufletele care vor veni la mine vor alerga şi ele repede la tine, Isuse care eşti iubire. Amin.

RUGĂCIUNE DE ÎNCHEIERE

Tu dăruieşti o mare pace, Doamne Isuse, celor care ştiu să se încreadă numai în milostivirea ta. Tu dăruieşti o mare pace celor care-şi recunosc nimicnicia lor   şi nu se pierd cu firea pentru imperfecţiunile lor. Nu ne putem sprijini pe nimic, pe nicio operă a noastră, ca să avem încredere. Chipul tău Sfânt e toată puterea noastră,  căci el ne spune cu duioşie  că tu nu ne vei da înapoi după faptele noastre  ci după opera ta,  prin care nicunul nu se pierde.  Amin.
(Din Novissima verba) 

